UPRAVNI ODJEL ZA PROSTORNO UREĐENJE,

ZAŠTITU OKOLIŠA I KOMUNALNE POSLOVE

KLASA: 240-01/22-01/2

URBROJ: 2198-07/1-22-13

ZADAR, 21.prosinca 2022.godine

ŽUPAN

PREDMET: Nacrt prijedloga Odluke o donošenju Procjene rizika od velikih nesreća za Zadarsku županiju

PRAVNI TEMELJ: Zakon o sustavu civilne zaštite („Narodne novine“ br.82/15, 118/18, 31/20, 20/21, 114/22), Statut Zadarske županije („Službeni glasnik Zadarske županije“, br. 15/09, 7/10, 11/10-isp. 4/12, 2/13, 14/13, 3/18, 11/18, 5/20, 5/21)

NADLEŽNOST ZA

DONOŠENJE: Županijska skupština

PREDLAGATELJ: Upravni odjel za prostorno uređenje, zaštitu okoliša i komunalne poslove

IZVJESTITELJ: Olivio Meštrović, dipl.ing.geod.

OBRAZLOŽENJE: Velike nesreće svoje porijeklo imaju u širokoj lepezi prirodnih nepogoda kao i tehničko tehnološkim procesima koji predstavljaju veliko sigurnosno, gospodarsko i društveno opterećenje za Republiku Hrvatsku. U svrhu prepoznavanja i boljeg upravljanja rizicima od velikih prirodnih i tehnoloških nesreća nesreća, Zakon o sustavu civilne zaštite obvezuje jedinice lokalne i područne (regionalne) samouprave da na predstavničkim tijelima donesu Procjenu rizika od velikih nesreća za svoje teritorijalno područje (u daljnjem tekstu: Procjena rizika). ***Procjena rizika od velikih nesreća dokument je kojim se identificiraju prijetnje i rizici od prirodnih nepogoda i tehničko tehnoloških nesreća, izrađuju scenariji mogućih neželjenih događaja, analiziraju posljedice velikih nesreća i utvrđuje ukupna spremnost sustava u području preventivnog djelovanja i reagiranja za slučaj nastanka velike nesreće.*** Procjena rizika ima za cilj unaprijediti shvaćanje rizika i u postupcima prostornog planiranja, investiranja i prikupljanja podataka u jednom referentnom dokumentu koji će služiti za buduće procjene i planove te pripremu javnih politika za upravljanje rizicima od velikih nesreća izazvanih prirodnim nepogodama i tehnološkim nesrećama.

***Člankom 17. stavak 3. Zakona o sustavu civilne zaštite propisano je da izvršno tijelo jedinice lokalne samouprave izrađuje i dostavlja predstavničkom tijelu prijedlog procjene rizika od velikih nesreća i redovito ažurira procjenu rizika*** i plan djelovanja civilne zaštite. Pravilnik o smjernicama za izradu procjene rizika od katastrofa i velikih nesreća za područje RH („Narodne novine“ 65/16) u članku 7.stavak 2. propisuje da su nositelji izrade procjene rizika od velikih nesreća za područja jedinica lokalne i područne (regionalne) samouprave izvršna tijela tih jedinica kao glavni koordinatori uz suradnju sudionika sukladno posebnoj odluci izvršnog tijela o izradi procjene. Sukladno članku 8.predmetnog Pravilnika procjene rizika JLPS izrađuju se u trogodišnjem ciklusu, a moguće i češće ukoliko se ostvare uvjeti za to.

Procjenu rizika od velikih nesreća za Zadarsku županiju prihvatila je Županijska skupština 10.listopada 2019.godine.

Ova nova, ažurirana Procjena rizika od velikih nesreća donosi se nakon trogodišnje perioda kako bi se provjerili ulazni parametri u korištenim scenarijima i postupcima analiziranja rizika, prepoznale moguće nove prijetnje/rizici koji mogu ugroziti teritorijalno područje Zadarske županije te provelo usklađenje s eventualnim promjenama u normativnom području, metodološkom pristupu i stanju u prostoru.

U procesu donošenja Procjene rizika Zadarska županija donijela je sljedeće temeljne Odluke:

- **29.srpnja 2022.godine** Župan je donio Odluku o postupku izrade Procjene rizika od velikih nesreća za Zadarsku županiju kojom je osnovana Radna skupina za izradu procjene rizika, imenovano članstvo i obveze Radne skupine. Radna skupina sastavljena je od stručnjaka iz svih relevantnih područja za izradu predmetnog dokumenta

- **2.prosinca 2022.godine** održan je radni sastanak Radne skupine za izradu Procjene rizika tijekom kojeg je donesena odluka o 7 prioritetnih rizika koji ugrožavaju područje Zadarske županije, a koji su obrađeni u prvoj Procjeni rizika od velikih nesreća za Zadarsku županiju

- **8.prosinca 2022..godine** dostavljen je prijedlog konačnog teksta Procjene rizika u koji su ugrađene primjedbe članova Radne skupine.

Zbog složenosti postupka izrade i primjene nove metodologije, pored Radne skupine, u izradi Procjene rizika sudjelovala je ovlaštena tvrtka za prvu grupu stručnih poslova u području planiranja civilne zaštite - Alfa atest d.o.o. iz Splita u svojstvu ovlaštenika/konzultanta. Ovlaštenik je tijekom izrade surađivao je s Radnom skupinom, a izabran je u provedenom postupku javne nabave.

**Rizici koji su obrađeni u Procjeni rizika:**

**1. potres**

**2. epidemije i pandemije**

**3. ekstremne vremenske pojave – toplinski val**

**4. požari otvorenog tipa**

**5. olujno i orkansko nevrijeme i jak vjetar**

**6. industrijske nesreće**

**7. poplave.**

Za svaki od identificiranih rizika izrađen je preliminarni scenarij – opis događaja koji može biti proglašen velikom nesrećom i izazvati najgore moguće posljedice. Scenariji su ukratko obrazloženi, a posljedice događaja vrednovane utjecajima na kategorije: Život i zdravlje ljudi, Gospodarstvo, Društvena stabilnost i Politika. Vrednovanje rizika služi kao baza za odlučivanje o važnosti pojedinog rizika odnosno određenju da li se konkretni rizik može smatrati prihvatljivim (toleriranim) ili neprihvatljivim, pa je potrebno poduzimati određene mjere kako bi se umanjio. Vrednovanjem identificiranih rizika procijenjeno je da su požari otvorenog tipa neprihvatljiv rizik za Zadarsku županiju dok su preostali vrednovani rizici (potres, epidemije i pandemije, ekstremne vremenske pojave-toplinski val, olujno i orkansko nevrijeme i jak vjetar, industrijske nesreće i poplave) procijenjeni kao prihvatljivi (tolerirani) rizici. Rizik od požara otvorenog tipa, koji je procijenjen rizikom neprihvatljive razine, županijski je prioritet u provedbi mjera i aktivnosti koje su na snazi ili koje bi trebalo donijeti kako bi se rizik od požara otvorenog tipa kontinuirano smanjivao. Za rizike koji su vrednovani prihvatljivima (toleriranim) potrebno je odrediti i provoditi prikladne mjere upravljanja ovim rizicima kako bi se smanjivala razina prihvatljivosti. Ovom Procjenom rizika posebno se vrednovala i potencijalna prijetnja od onečišćenja rijeke Zrmanje uslijed ispiranja podzemnih voda na području nekadašnje tvornice Glinice u Obrovcu budući da sanacija bazena crvenog mulja i otpadne lužine nije odrađena u potpunosti. Pored toga, u obradi rizika od epidemija/pandemija vrednovao se utjecaj Covida-19 na segment stanovništva, administracije i upravljanja, te društva u cjelini što nije bio slučaj u prvoj Procjeni rizika iz 2019.godine.

Procjenom rizika analiziralo se i područje preventive te područje ukupne spremnosti sustava civilne zaštite u Zadarskoj županiji za reagiranje kao odgovor na neželjeni događaj. U području preventivnog djelovanja spremnost Zadarske županije ocijenjena je visokom i vrlo visokom (normativna uređenost, sustavi ranog upozoravanja, suradnja s općinama/gradovima i susjednim županijama, prostorni i urbanistički planovi razvoja, plansko korištenje zemljišta, baze podataka, fiskalna situacija), dok se stanje svijesti pojedinaca i ranjivih skupina o suvremenim rizicima još uvijek ocjenjuje niskom s potrebom ulaganja dodatnih napora u osvješćivanju navedenih skupina da rizici postoje i da je potrebno raditi kontinuirano raditi na prevenciji. U području reagiranja odnosno ukupne spremnosti operativnih snaga i stanja komunikacijskih kapaciteta Zadarske županije kao i aktivnosti usmjerenih na zaštitu svih kategorija društvenih vrijednosti koje su potencijalno izložene štetnim utjecajima velikih nesreća, spremnost Zadarske županije procjenjuje se visokom i vrlo visokom.

Procesi i metodologija procjenjivanja i analize rizika neprestano se razvijaju, pa stoga Procjena rizika čije se prihvaćanje predlaže predstavlja stanje s danom njezina prihvaćanja.

FISKALNI UČINAK NA PRORAČUN: Za provedbu ove Odluke nije potrebno osigurati financijska sredstva u Proračunu Zadarske županije. Procjena rizika koristit će se kao podloga za buduće mjere i aktivnosti te planove djelovanja usmjerene na smanjenje ranjivosti i ublažavanje negativnih učinaka rizika.

PROVEDBA PLANA RAZVOJA ZADARSKE ŽUPANIJE: Razvojni smjer 2: jačanje otpornosti na krize, Cilj 11: Unapređenje sustava za jačanje otpornosti Zadarske županije, Mjera 11.3: Povećanje djelotvornosti sustava za provedbu prevencije i smanjenja rizika te djelotvornosti odgovora kod katastrofa i tehničko tehnoloških ugroza.

PRIJEDLOG PRIPREMILA: Ivka Ćorić, mag.iur.univ.spec.st.eur. voditeljica Odsjeka za upravljanje rizicima, civilnu i protupožarnu zaštitu te zaštitu od prirodnih nepogoda u Upravnom odjelu za prostorno uređenje, zaštitu okoliša i komunalne poslove.

Pročelnik: Olivio Meštrović, dipl.ing.geod.v.r.

ŽUPANIJSKA SKUPŠTINA

KLASA:

URBROJ:

Zadar,

Na temelju članka 17.stavka 1. podstavka 2. Zakona o sustavu civilne zaštite („Narodne novine“ broj: 82/15, 118/18, 31/20, 20/21, 114/22) i članka 12.Statuta Zadarske županije („Službeni glasnik Zadarske županije“ broj: 15/09, 7/10, 11/10, 4/12, 2/13, 14/13, 3/18, 11/18, 5/20, 5/21) Županijska skupština Zadarske županije na sjednici održanoj dana ………… donosi

**O D L U K U**

**o donošenju Procjene rizika od velikih nesreća za Zadarsku županiju**

I.

Donosi se Procjena rizika od velikih nesreća za Zadarsku županiju koja se sastoji od tekstualnog i grafičkog dijela.

Procjenom rizika identificiraju se rizici i prijetnje od prirodnih nepogoda i tehničko tehnoloških nesreća koje ugrožavaju teritorijalno područje Zadarske županije i analizira ukupna spremnost sustava civilne zaštite u području preventivnog djelovanja i reagiranja na posljedice mogućih neželjenih događaja.

II.

Procjena rizika nalazi se u prilogu ove Odluke i čini njezin sastavni dio.

III.

Ova Odluka stupa na snagu osmog dana od dana objave u „Službenom glasniku Zadarske županije“.

PREDSJEDNIK:

dr.sc.Zoran Šikić